Nelostien parannustyöt Oulun kohdalla etenevät tällä viikolla uuteen vaiheeseen, kun Hintantien risteyssillan uusiminen alkaa. Arkistokuvassa Raksilan kohdalla oleva siltatyömaa. Kuva: Jukka-Pekka Moilanen

Nelostien parannustyöt Oulun kohdalla etenevät tällä viikolla uuteen vaiheeseen, kun Hintantien risteyssillan uusiminen alkaa.

Tästä seuraa merkittäviä vaikutuksia liikenteelle aina loppukesään saakka.

Sillan kohdalla moottoritien liikenne ohjataan tiistain ja keskiviikon välisestä yöstä eli 17. tammikuuta lähtien kiertotielle.

Valmistelevat työt aloitetaan jo maanantain ja tiistain välisenä yönä 16. tammikuuta. Pohjoiseen menevällä ajoradalla tehdään valmistelevia töitä liittyen muun muassa tiemerkintöihin ja kaiteisiin. Kaistoihin voi tulla mahdollisesti jonkin verran kavennuksia.

Vaikka järjestelyä nimitetään kiertotieksi, liikennettä ei kuitenkaan ohjata paikalla ulos Pohjantieltä, vaan se siirretään toiselle ajokaistalle, kertoo Destia Oy:n työpäällikkö Risto Lippo.

Moottoritiellä on siten edelleen käytössä kaksi kavennettua ajokaistaa molempiin suuntiin. Tällä osuudella nopeusrajoitus lasketaan kolmeenkymppiin.

Hintantielle jää yksi ajokaista liikennevalo-ohjauksella sekä kevyen liikenteen yhteys.

– Alennettu nopeusrajoitus moottoritiellä ja ajoittaiset poikkeusjärjestelyt Hintantiellä ovat arkea loppukesään asti. Siksi kevyt kaasujalka, riittävä turvaväli ja pelivara omassa aikataulussa ovat nyt valttia. Se helpottaa ja turvaa myös tienrakentajien työtä, Lippo muistuttaa.

Uusi silta valmis loppukesällä

Destian mukaan Hintantien siltatyössä kyse on liikenteen näkökulmasta yhdestä haastavimmista kohteista tien parannusurakassa.

Purettavan sillan tilalle rakennetaan uusi silta kahdessa vaiheessa. Ensin tehdään sillan läntinen puoli, ja rakentamisen aikana liikenne ohjataan itäiselle puoliskolle.

Työt itäpuolella käynnistyvät alkukesällä, jolloin liikenne siirtyy käyttämään jo valmista länsipuolta. Kokonaan silta on valmis loppukesällä 2018.

Hintantien liikenteessä isot muutokset

Destian mukaan risteyssillan purkutyöt aiheuttavat hetkittäisiä liikennekatkoksia katuverkolla, sillä Hintantie on suljettava turvallisuussyistä muutamien työvaiheiden ajaksi.

Tällä hetkellä tiedossa olevat katkokset osuvat kahteen tulevaan viikonloppuun.

Hintantie on suljettuna perjantai-illasta kello 20 alkaen maanantaiaamuun kello 6.30 saakka 19.1. - 22.1. sekä 26.1. – 29.1.

Näinä aikoina Hintantien kiertotieyhteytenä moottoriajoneuvoille toimii Kuusamontie eli valtatie 20. Kävelijöille ja pyöräilijöille on opastettu kiertoreitti Oulujoen siltojen kautta.

Myös joukkoliikenteessä on isoja muutoksia niinä päivinä, kun Hintantie on suljettuna.

Linjat 11 ja 35N ajavat poikkeusreitillä, Hintantien pysäkkejä on pois käytöstä. Linjat ajavat poikkeusreittiä Tulliväylä – Kuusamontie – Vaalantie – Hintantie – Sangintie.

Linja 11 Kivikkokangas – Linja-autoasema: keskustaan päin mentäessä korvaava pysäkki on Laanilan Nesteen pihassa.

Vuorot eivät siten aja Laanilassa Hintantietä. Pois käytöstä ovat pysäkit Hoikantie E ja P, Nokkalantie E ja P, Laamannintie E ja P sekä Laanilan koulu E ja P.

Liikennekatkoja lukuunottamatta joukkoliikenne toimii Hintantiellä normaalisti. Muista Hintantien liikennekatkoista tiedotetaan myöhemmin erikseen, Destia ilmoittaa.

Tietoa joukkoliikenteen järjestelyistä löytyy osoitteesta www.oulunjoukkoliikenne.fi.

Hintantien muutoksista saa lisää tietoa muun muassa Oulunliikenne.fi –sivustolta sekä Oulun liikenteen Facebook-sivuilta.

Juttua muokattu 18:57: Tarkennettu valmistelevien töiden ja kiertotiejärjestelyn aikatauluun liittyviä tietoja. Valmistelevat työt aloitetaan 16. tammikuuta, mutta kiertotie tulee käyttöön 17. tammikuuta.